Mette Thiesen (DF), 2025-01-08:
Tusind tak, formand.
Ja, jeg vil gå så langt som til at sige, at vi er hele Danmarks familieparti.
Vi har fremlagt mange forslag i forhold til konkrete tiltag på familieområdet, eksempelvis at det skulle være langt nemmere for familierne at prioritere, hvis man gerne vil gå hjemme med børnene de første vigtige år.
Med det her forslag foreslår man helt konkret, at andelen af pædagoger sættes op, altså at man sætter et måltal herindefra, og så forventer man, at man får leveret på det ude i kommunerne.
Det mener jeg ganske enkelt ikke er den rigtige måde at gøre det på.
Vi kan alle sammen blive enige om, at vi gerne vil have dygtige og kompetente voksne omkring vores børn i dagtilbuddene.
Jeg har selv været ekstremt heldig med begge mine drenge.
Men vi er også nødt til erkende, at vi stadig væk ikke er der, hvor vi har en rigtig, rigtig god pædagoguddannelse.
Der er altså stadig væk en del tilbage at ønske.
Jeg vil sige, at jeg personligt selv har oplevet mange pædagogmedhjælpere, som jeg faktisk vurderede som dygtigere end de pædagoger, som faktisk var uddannet.
Så for mig handler det egentlig mere om de mennesker, der er omkring vores børn.
Hvad er det, de laver sammen med dem?
Kan de mærke dem?
Ser de dem i øjnene?
Sætter de sig ned på hug, når de græder, og holder om dem?
Sørger de for, at børnene har det godt de timer, de er der?
Det er sådan set vigtigere for mig, end at de nødvendigvis skal have papir på at være uddannet pædagog.
Vi har også rigtig, rigtig mange dagplejere rundtomkring i kommunerne, som desværre er nødt til at lukke ned nu her i rigtig mange kommuner.
Det synes jeg bestemt er tiltag, vi også skal bakke meget mere op om, for der er også nogle børn, som har det bedst i mindre grupper.
Så der er, som det også er blevet nævnt tidligere, masser af ting, vi kan lave strukturelt på familieområdet, på det her område, for netop at sikre, at vores børn har det bedst muligt de timer, de er i dagtilbud.
Men det er meget mere strukturelt end det her med bare at sætte et måltal på, for det handler for os i Dansk Folkeparti grundlæggende set også om, at familierne skal have langt bedre mulighed for at indrette sig, som de selv vil.
Det kan være, at der er nogle, der gerne vil gå på deltid, mens børnene er helt små.
Det kan være, at der er nogle, der gerne vil gå hjemme og passe børnene, mens de er helt små.
Det kan også være, at man har nogle bedsteforældre, man gerne vil inddrage noget mere.
Der er så mange gode muligheder for at få indrettet det her, sådan at man ikke som forældre skal gå på arbejde med ondt i maven.
Jeg synes, det er ekstremt vigtigt.
Og som sagt ved vi, at de første 1.000 dage af et barns liv er de allerallervigtigste.
Det er der, vi lægger grundstenene for resten af barnets liv.
Men jeg synes, vi er nødt til at hæve os meget mere op i en helikopter i stedet for kun at kigge på procentandelen af pædagoger i dagtilbud.
Vi er nødt til at kigge familiepolitisk på det.
Hvordan sikrer vi, at familierne får lov til at indrette sig langt bedre, som de selv vil?
Og det handler jo selvfølgelig også om, at jeg har den grundtanke, at det bedste sted for et barn at tilbringe mest mulig tid selvfølgelig er i familien og sammen med deres forældre.
Det er også dem, der kender barnet bedst og ved, hvordan de bedst vil skrue deres hverdag sammen.
Så vi kommer ikke til at støtte det her forslag, men vi kommer altid meget gerne til drøftelser om det – om det er at skærpe pædagoguddannelsen eller på anden vis.
Vi kommer ekstremt gerne til forhandlinger om beskæftigelsesfradrag, så man kan få bedre mulighed for at passe børnene hjemme de første vigtige år, og om alle de andre forskellige ting, som vi har foreslået.
Men det her handler altså om langt mere end bare et måltal.